Twee vroue vas oor moordArgieffoto Twee vroue, onderskeidelik 21 en 24 jaar oud, sal na verwagting Maandag in die hof verskyn op aanklag van twee afsonderlike sake van moord. “Die 24-jarige verdagte is Vrydag in Itsoseng in Noordwes in hegtenis geneem,” het kol. Sabata Mokgwabone, woordvoerder van die polisie, gesê. “Sy is in hegtenis geneem nadat sy glo ŉ 57-jarige man met ŉ mes doodgesteek het.” Volgens die inligting wat die polisie ontvang het, het die slagoffer sy vriend, die verdagte se oom, besoek toe die man en die vrou begin baklei het. “Die 57-jarige man wou glo nie die perseel verlaat het nie, selfs nadat die vrou hom beveel het om dit te doen. Sy het glo ŉ mes te voorskyn gebring en die man aangeval.” Die man is op die toneel dood verklaar en die vrou is kort daarna in hegtenis geneem. “ŉ 21-jarige vrou is Saterdag in Hartbeespoort in hegtenis geneem in verband met die moord op haar kêrel,” het Mokgwabone bygevoeg. “Volgens inligting het die vrou by haar 33-jarige kêrel gekuier toe hulle begin baklei en sy hom met ŉ mes doodgesteek het.” Die man is op die toneel dood verklaar en die vrou is in hegtenis geneem nadat die saak by die polisie aangemeld is.